將離澧浦置酒野嶼奉懷沈正字昆弟三人聯登高第
作者：李羣玉
朝代：唐

paragraphs: 春月三改兔，花枝成綠陰。
年光東流水，浩歎傷羈心。
酌桂煙嶼晚，鴂鳴江草深。
良圖一超忽，萬恨空相尋。
上國刈翹楚，才微甘陸沈。
無燈假貧女，有淚沾牛衾。
衡岳三麒麟，各振黃鍾音。
卿雲被文彩，芳價搖詞林。
夫子芸閣英，養鱗湘水潯。
晴沙踏蘭菊，隱几當青岑。
明月洞庭上，悠揚挂離襟。
停觴一搖筆，聊寄生芻吟。